贈毛仙翁
作者：張仲方
朝代：唐

paragraphs: 毛仙翁，毛仙翁，容貌常如二八童。
幾歲頭梳雲鬢綠，無時面帶桃花紅。
眼前人世閱滄海，肘後藥成辭月宮。
方口秀眉編貝齒，瞭然炅炅雙瞳子。
芝椿稟氣本堅強，龜鶴計年應不死。
四海五山長獨游，矜貧傲富欺王侯。
靈通指下甎甓化，瑞氣爐中金玉流。
定是煙霞列仙侶，暫來塵俗救危苦。
紫霞妖女瓊華飛，秘法虔心傳付與。
陰功足，陰功成，羽駕何年歸上清。
待我休官了婚嫁，桃源洞裏覓仙兄。